ᱰᱳᱢᱚᱱ ᱦᱟᱸᱥᱫᱟ

ᱰᱳᱢᱚᱱ ᱦᱟᱸᱥᱫᱟ ᱥᱮ ᱰᱚᱢᱚᱱ ᱦᱟᱸᱥᱫᱟᱜ ᱫᱚ ᱢᱤᱫ ᱥᱟᱱᱛᱟᱲ ᱚᱱᱚᱞᱤᱭᱟᱹ ᱟᱨ ᱚᱱᱚᱬᱦᱤᱭᱟᱹ ᱠᱟᱱᱟᱭ᱾ ᱢᱮᱱᱠᱷᱟᱱ ᱩᱱᱤ ᱫᱚ ᱥᱟᱶᱦᱮᱫ ᱨᱮᱭᱟᱜ ᱥᱟᱱᱟᱢ ᱦᱟᱹᱴᱤᱧ ᱨᱮᱱ ᱯᱟᱹᱨᱩᱠᱷᱤᱭᱟᱹ ᱜᱮᱭ ᱛᱟᱦᱮᱸ ᱠᱟᱱᱟ ᱾

ᱜᱤᱫᱽᱨᱟᱹ ᱡᱤᱭᱚᱱ ᱟᱨ ᱥᱮᱪᱮᱫ
ᱰᱳᱢᱚᱱ ᱦᱟᱸᱥᱫᱟ ᱫᱚ ᱩᱱᱚᱠᱛᱚ ᱵᱤᱦᱟᱨ ᱯᱚᱱᱚᱛ (ᱱᱤᱛ ᱡᱷᱟᱨᱠᱷᱚᱸᱰ) ᱨᱮᱭᱟᱜ ᱥᱟᱢᱟᱝ ᱥᱤᱝᱵᱷᱩᱢ ᱡᱮᱞᱟ ᱨᱮᱭᱟᱜ ᱪᱟᱹᱠᱩᱞᱤᱭᱟᱹ ᱥᱩᱨ ᱵᱟᱨᱮᱰᱤᱦ ᱟᱹᱛᱩ ᱨᱮ ᱑᱙᱓᱐ ᱥᱮᱨᱢᱟ ᱨᱮᱭᱟᱜ ᱑ ᱞᱩ ᱡᱩᱞᱟᱭ ᱨᱮᱭ ᱡᱟᱱᱟᱢ ᱞᱮᱱᱟ᱾ ᱟᱯᱟᱛ ᱧᱩᱛᱩᱢ ᱫᱚ ᱯᱷᱟᱹᱜᱩ ᱦᱟᱸᱥᱫᱟ ᱟᱨ ᱟᱭᱳ ᱫᱚ ᱪᱷᱤᱛᱟ ᱦᱟᱸᱥᱫᱟ ᱾
ᱚᱞᱚᱜ ᱯᱟᱲᱦᱟᱜ ᱫᱚ ᱟᱡᱟᱜ ᱟᱹᱛᱩ ᱥᱠᱩᱞ ᱠᱷᱚᱱ ᱜᱮ ᱮᱛᱚᱦᱚᱵ ᱟᱠᱟᱱ ᱛᱟᱭᱟ᱾ ᱚᱱᱟ ᱛᱟᱭᱚᱢ, ᱞᱟᱯᱷᱟᱝ ᱥᱮᱪᱮᱫ ᱦᱟᱢᱮᱴ ᱞᱟᱹᱜᱤᱫ ᱜᱷᱟᱴᱥᱤᱞᱟᱹ ᱦᱟᱭ ᱥᱠᱩᱞ ᱨᱮᱭ ᱵᱷᱩᱨᱛᱤ ᱞᱮᱱᱟ ᱟᱨ ᱚᱸᱰᱮ ᱠᱷᱚᱱ ᱑᱙᱔᱘ ᱥᱮᱨᱢᱟ ᱨᱮ ᱢᱮᱴᱨᱤᱠ ᱮ ᱯᱟᱥ ᱞᱮᱫᱟ᱾

ᱠᱟᱹᱢᱤ
ᱢᱟᱪᱮᱫ ᱞᱮᱠᱟᱛᱮ ᱜᱮ ᱟᱡᱟᱜ ᱠᱟᱹᱢᱤ ᱡᱤᱭᱚᱱ ᱫᱚ ᱮᱦᱚᱵ ᱞᱮᱱ ᱛᱟᱭᱟ᱾ ᱠᱤᱱᱭᱟᱱᱤ ᱯᱨᱟᱭᱵᱷᱮᱴ ᱥᱠᱩᱞ ᱨᱮᱱ ᱢᱟᱨᱟᱝ ᱢᱟᱪᱮᱫ ᱞᱮᱠᱟᱛᱮ ᱟᱹᱰᱤ ᱫᱤᱱ ᱠᱟᱹᱢᱤ ᱛᱟᱭᱚᱢ ᱵᱚᱲᱚᱰᱤᱠᱟᱱᱯᱩᱨ ᱮᱢ.ᱤ. ᱥᱠᱩᱞ ᱨᱮᱱ ᱢᱟᱨᱟᱝ ᱢᱟᱪᱮᱫ ᱞᱮᱠᱟᱛᱮᱭ ᱵᱚᱦᱟᱞ ᱞᱮᱱᱟ᱾

ᱥᱟᱶᱦᱮᱫ ᱪᱟᱨᱪᱟ
ᱢᱚᱬᱮ ᱜᱮᱞ ᱫᱚᱥᱚᱠ ᱠᱷᱚᱱ ᱜᱮ ᱰᱳᱢᱚᱱ ᱦᱟᱸᱥᱫᱟ ᱫᱚ ᱥᱟᱶᱦᱮᱫ ᱪᱟᱨᱪᱟᱭ ᱮᱛᱚᱦᱚᱵ ᱟᱠᱟᱫᱟ᱾ ᱛᱚᱵᱮ ᱩᱱᱤ ᱫᱚ ᱛᱩᱨᱩᱭ ᱜᱮᱞ ᱫᱚᱥᱚᱠ ᱠᱷᱚᱱ ᱢᱤᱫ ᱧᱩᱛᱩᱢᱟᱱ ᱚᱱᱚᱬᱦᱤᱭᱟᱹ ᱞᱮᱠᱟᱛᱮᱭ ᱩᱯᱨᱩᱢ ᱟᱠᱟᱱᱟ᱾ ᱟᱹᱰᱤ ᱟᱞᱜᱟ ᱛᱮᱜᱮ ᱟᱡᱟᱜ ᱚᱱᱚᱬᱦᱮᱸ ᱛᱟᱞᱟ ᱛᱮ ᱥᱟᱶᱛᱟ ᱨᱮᱭᱟᱜ ᱠᱟᱛᱷᱟᱭ ᱯᱷᱚᱴᱮᱞ ᱨᱟᱠᱟᱵ ᱟᱠᱟᱫᱟ᱾ ᱥᱟᱶᱛᱟ ᱨᱮᱭᱟᱜ ᱵᱮᱼᱵᱟᱹᱲᱤᱡ ᱠᱚ ᱵᱤᱨᱩᱫᱽ ᱨᱮᱭ ᱦᱩᱞᱥᱟᱹᱭ ᱟᱠᱟᱫᱟ᱾ ᱥᱟᱶᱛᱮ ᱞᱮᱛᱟᱲ ᱞᱟᱦᱟ ᱪᱟᱞᱟᱜ ᱨᱮᱭᱟᱜ ᱢᱟᱱᱛᱟᱲ ᱛᱮ ᱥᱟᱱᱛᱟᱲ ᱥᱟᱶᱛᱟ ᱪᱮᱜᱷᱟᱹᱣ ᱨᱮᱭᱟᱜ ᱮ ᱠᱩᱨᱩᱢᱩᱴᱩ ᱟᱠᱟᱫᱟ᱾
ᱰᱳᱢᱚᱱ ᱦᱟᱸᱥᱫᱟ ᱫᱚ ᱟᱹᱰᱤ ᱫᱤᱱ ᱥᱟᱱᱛᱟᱲ ᱥᱟᱶᱦᱮᱫ ᱥᱟᱶ ᱡᱚᱯᱲᱟᱣ ᱮ ᱛᱟᱦᱮᱸ ᱠᱟᱱ ᱛᱮᱭ ᱵᱩᱡᱷᱟᱹᱣ ᱧᱟᱢ ᱞᱮᱫᱟ, ᱵᱟᱝᱢᱟ ᱮᱠᱷᱮᱱ ᱯᱩᱛᱷᱤ ᱯᱟᱨᱥᱟᱞ ᱛᱮᱫᱚ ᱯᱟᱹᱨᱥᱤᱼᱥᱟᱶᱦᱮᱫ ᱵᱟᱭ ᱩᱛᱷᱱᱟᱹᱣᱚᱜᱼᱟ᱾ ᱟᱜᱟᱢ ᱫᱤᱱ ᱨᱮ ᱱᱟᱣᱟ ᱱᱟᱣᱟ ᱚᱱᱚᱞᱤᱭᱟᱹ ᱠᱚ ᱛᱮᱭᱟᱨ ᱨᱟᱠᱟᱵ ᱨᱮ ᱥᱟᱶᱦᱮᱫ ᱯᱟᱛᱷᱟᱢ ᱨᱮᱭᱟᱜ ᱦᱚᱸ ᱞᱟᱹᱠᱛᱤ ᱢᱮᱱᱟᱜᱼᱟ᱾ ᱱᱚᱣᱟ ᱡᱚᱥ ᱠᱷᱟᱹᱛᱤᱨ ᱛᱮᱜᱮ ᱑᱙᱘᱕ ᱥᱮᱨᱢᱟ ᱠᱷᱚᱱ ᱯᱮᱼᱪᱟᱸᱫᱚᱠᱤᱭᱟᱹ ᱨᱟᱭᱵᱟᱨ ᱯᱟᱛᱷᱟᱢ ᱟᱨ ᱑᱙᱘᱗ ᱥᱮᱨᱢᱟ ᱠᱷᱚᱱ ᱪᱟᱸᱫᱚᱠᱤᱭᱟᱹ ᱩᱢᱩᱞ ᱯᱟᱛᱷᱟᱢ ᱮ ᱥᱟᱯᱲᱟᱣ ᱞᱮᱫᱟ᱾
ᱚᱞ ᱯᱚᱛᱚᱵ
 "ᱜᱟᱞᱟᱝ ᱵᱟᱦᱟ" (ᱚᱱᱚᱬᱦᱮᱸ) - ᱑᱙᱕᱓
 "ᱜᱟᱞᱟᱝ ᱜᱮᱞᱮ" (ᱚᱱᱚᱬᱦᱮᱸ) - ᱑᱙᱕᱖
 "ᱵᱤᱨ ᱵᱟᱦᱟ" (ᱚᱱᱚᱬᱦᱮᱸ) - ᱑᱙᱗᱓
 "ᱪᱤᱠᱤ ᱪᱤᱱᱦᱟᱹᱣ" (ᱯᱨᱟᱭᱢᱟᱨ) - ᱑᱙᱘᱒
 "ᱟᱹᱛᱩ ᱚᱲᱟᱜ" (ᱜᱟᱢᱟᱢ) - ᱑᱙᱘᱒
 "ᱯᱤᱭᱟᱞᱯᱩᱨ ᱞᱟᱹᱲᱦᱟᱹᱭ" (ᱚᱱᱚᱬᱦᱮᱸ) - ᱑᱙᱘᱓
 "ᱤᱧ ᱫᱚ ᱚᱠᱚᱭ?" - ᱑᱙᱘᱕
 ᱡᱷᱟᱨᱠᱷᱚᱸᱰ ᱨᱮᱭᱟᱜ ᱥᱮᱫᱟᱭ ᱟᱨ ᱱᱮᱵᱮᱛᱟᱨ ᱱᱟᱜᱟᱢ ᱨᱮᱭᱟᱜ ᱦᱩᱰᱤᱧ ᱛᱩᱢᱟᱹᱞ - ᱑᱙᱘᱘
 "ᱨᱚᱢᱡᱷᱚᱢ ᱯᱟᱛᱟ ᱢᱟᱹᱭ " (ᱚᱱᱚᱞ) - ᱑᱙᱙᱑
 "ᱪᱤᱠᱤ ᱪᱷᱟᱸᱫᱟ" (ᱯᱨᱟᱭᱢᱟᱨ) - ᱑᱙᱙᱑
 "ᱥᱤᱫᱚᱼᱠᱟᱹᱱᱦᱩ ᱦᱩᱞ" (ᱱᱟᱜᱟᱢ) - ᱑᱙᱙᱑

ᱢᱟᱹᱱ ᱟᱨ ᱥᱤᱨᱯᱷᱟᱹ
ᱥᱟᱱᱛᱟᱲᱤ ᱥᱟᱶᱦᱮᱫ ᱨᱮ ᱟᱡᱟᱜ ᱮᱱᱮᱢ ᱠᱷᱟᱹᱛᱤᱨ ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ  ᱠᱷᱚᱱ ᱑᱙᱘᱙ ᱥᱮᱨᱢᱟ ᱨᱮ ᱢᱟᱹᱱ ᱠᱚ ᱪᱟᱞ ᱟᱠᱟᱫᱮᱭᱟ᱾

ᱵᱚᱸᱜᱟ ᱛᱟᱞᱟ
ᱰᱳᱢᱚᱱ ᱦᱟᱸᱥᱫᱟ ᱫᱚ ᱑᱙᱙᱒ ᱥᱮᱨᱢᱟ ᱨᱮᱭᱟᱜ ᱒᱒ ᱟᱜᱚᱴᱥ ᱦᱤᱞᱚᱜ ᱮ ᱵᱚᱸᱜᱟ ᱛᱟᱞᱟ ᱞᱮᱱᱟ᱾

ᱵᱟᱨᱦᱮ ᱡᱚᱱᱚᱲ

ᱛᱷᱚᱠ: ᱥᱟᱶᱦᱮᱫ
ᱛᱷᱚᱠ: ᱥᱟᱱᱛᱟᱲ
ᱛᱷᱚᱠ: ᱥᱟᱱᱛᱟᱲᱤ ᱥᱟᱶᱦᱮᱫ
ᱛᱷᱚᱠ: ᱚᱱᱚᱞᱤᱭᱟᱹ
ᱛᱷᱚᱠ: ᱚᱱᱚᱬᱦᱤᱭᱟᱹ

ᱥᱟᱹᱠᱷᱭᱟᱹᱛ